ร้าน ไข่กระทะเลิศรส เป็นอีกหนึ่งร้านอาหารยามเช้าที่เหล่าชาวชิมและนักท่องเที่ยวต่างไปใช้บริการกันมากมาย จนบางครั้งลูกค้าแน่นเต็มร้าน ไม่มีโต๊ะที่นั่งกันเลย ร้านนี้อยู่ในลิสรายชื่อร้านอาหารของใครหลายๆคนที่มาเที่ยวจังหวัดเชียงใหม่ ที่ต้องไปลิ้มลองความอร่อยในทุกๆเช้าก่อนที่จะออกเดินทางไปเที่ยวยังสถานที่ท่องเที่ยวต่างๆในจังหวัดเชียงใหม่และจังหวัดใกล้เคียง พร้อมทั้งถ่ายรูปและเช็คอินว่าได้มาสัมผัสร้านนี้แล้ว จนทำให้ร้านนี้เป็นที่รู้จักมากขึ้น และบอกต่อความอร่อยและราคาที่ไม่แพงกันปากต่อปาก ถึงปัจจุบันนี้มีลูกมากมายหลากหลากชนชาติทั้งไทย จีนและเทศ ต่างแวะเวียนมาอุดหนุนกันอย่างไม่ขาดสายเลยครับ

ร้าน ไข่กระทะเลิศรส ตั้งอยู่ในย่านชุมชนที่มีผู้คนมากมายนั่นคือ ย่านตลาดประตูเชียงใหม่ ซึ่งอยู่บนถนนปกเกล้า เอาง่ายๆคือ หากเดินทางมาจากถนนเลียบคู่เมืองด้านในจากสวนบวกหาดหรือแจ่งกู่เฮืองให้ตรงมาเรื่อยๆจนเลยตลาดประตูเชียงใหม่ไปเล็กน้อย ก็จะเจอทางแยกซ้ายมือ ซึ่งอยู่ตรงข้ามกับประตูเชียงใหม่พอดี ก็ให้เลี้ยวซ้ายไปเลยครับ ตรงไปอีกราวๆ 100 เมตร ก็จะเจอร้านนี้อยู่ทางซ้ายมือ หรือถ้ามาจากด้านในคูเมือง ก็ให้เริ่มจากสี่แยกกลางเวียงแล้วตรงมาทางประตูเชียงใหม่เรื่อยๆ ก็จะเจอร้านนี้อยู่ทางขวามือก่อนถึงประตูเชียงใหม่ครับ แต่ถ้าหากหาร้านนี้ไม่เจอก็สามารถสอบถามเส้นทางหรือสำรองโต๊ะที่นั่งได้ที่เบอร์ 053-277-542 หรือ084-609-6904 ได้เลยครับ ร้านนี้เปิดบริการทุกวัน ตั้งแต่เวลา 6:00 - 15:00 น. ส่วนที่จอดรถนั้นก็สามารถจอดได้บริเวณริมถนนด้านหน้าร้าน แต่ถ้าเป็นรถจักรยานยนต์ก็จะสะดวกอีกสักหน่อย เพราะว่าถนนย่านนั้นมักจะรถเยอะและการจราจรติดขัดทำให้ใช้รถยนต์ไม่ค่อยสะดวกมากนักครับ

บรรยากาศของร้านนี้จะเป็นตึกพาณิชย์ 1 คูหาที่ดัดแปลงเป็นร้านอาหาร มีที่ประกอบอาหารง่ายๆ อย่างเช่น ชา-กาแฟ ขนมปัง อยู่ด้านหน้าร้านและบางส่วนอยู่ด้านหลังร้านในห้องครัว อย่างเช่น ไข่กระทะ ข้าวต้ม โจ๊ก เป็นต้น มีโต๊ะที่นั่งรวมกันราวๆ 15 โต๊ะ ตัวร้านค่อนข้างเล็กและแออัดพอสมควร ทำให้ดูเบียดเสียดเวลาเดินเข้าไปในร้าน หากบางช่วงที่ลูกค้าเยอะมากๆอย่างช่วงเช้าๆ ก็จะมีโต๊ะเสริมสัก 2-3 โต๊ะมาตั้งหน้าร้าน หรืออาจจะต้องยืนรอต่อคิวด้านหน้าร้านกันสักหน่อยครับ นอกจากนี้ภายในร้านยังมีสินค้าอื่นๆวางจำหน่ายมากมาย เช่น เสื้อเชิ้ต ภาชนะใส่อาหารสีสันสดใสน่ารัก อีกด้วยครับ

รายการอาหารของร้านนี้มีมากมายหลากหลายพอสมควรครับ ซึ่งมีพระเอกของร้านนี้ที่ใครๆมาต่างก็สั่งกันเกือบทุกโต๊ะ นั่นก็คือ เมนูไข่กระทะ โดยเมนูไข่กระทะนั้นก็มีให้เลือกหลากหลายแบบเช่นกัน จะสั่งมาเดี่ยวๆหรือจะสั่งมาเป็นชุดๆก็ได้ โดยมีให้เลือกมากถึง 6 ชุด 6 แบบ (Set A-E) กันเลยทีเดียว ซึ่งแต่ละชุดก็จะมีรูปร่างหน้าตาแบะเครื่องเคียงองค์ประกอบต่างๆที่ไม่เหมือนกัน นอกจากนี้ยังมีเมนูอาหารอื่นๆ อย่างเช่น ข้าวต้ม โจ๊ก ก๋วยจั๊บเวียดนาม ก๋วยเตี๋ยว มาม่า ขนมปัง เป็นต้นครับ ส่วนเครื่องดื่มก็มีทั้ง ชา กาแฟ ในแบบสภากาแฟโบราณๆบริการอีกด้วย โดยในวันนั้นที่ผมไปใช้บริการที่ร้านนี้ได้สั่งเมนูอาหารมาทานอยู่ 2 รายการครับ ซึ่งมีดังนี้
1. ชุดไข่กระทะ Set E (80 บาท) เป็นหนึ่งในชุดเมนูไข่กระทะครับ ที่ประกอบไปด้วยไข่กระทะแบบทรงเครื่องที่มีทั้งหมูสับ หมูยอ กุนเชียง หอมแดงทอดและผักชี ซึ่งได้ไข่ถึง 2 ฟอง ทอดและเสิร์ฟมาในกระทะใบเล็กๆในสไตล์ไข่กระทะ พร้อมเครื่องเคียงต่างๆ ทั้งขนมปังไส้หมูยอและกุนเชียง และน้ำส้มคั้นหรือกาแฟอย่างใดอย่างหนึ่ง เมนูไข่กระทะเช็ตนี้คือว่ารูปร่างหน้าตาดีและอร่อยมากเลยทีเดียวครับ ทั้งตัวไข่กระทะเอง ขนมปังและน้ำส้มคั้น ชอบมากครับสำหรับเมนูไข่กระทะของที่ร้านนี้
2. ข้าวต้มหมูบะช่อเห็ดหอม (40 บาท) เป็นเมนูอาหารทานสบายๆยามเช้าด้วยด้วยข้าวต้มเม็ดข้าวสวย เต็มๆเม็ด มีเครื่องต่างๆอย่างเช่น หมูบะช่อที่ทำจากหมูสับล้วนๆชิ้นพอดีคำ และเห็ดหอมหั่นเป็นลูกเต๋าชิ้นเล็กๆ ที่ให้มากพอสมควรครับ พร้อมทั้งโรยผักขึ้นฉ่ายและหอมเจียวเพิ่มสีสันและความอร่อยด้วย ส่วนรสชาตินั้นคือว่าอร่อยใช้ได้เลยครับ กลมกล่อมมากๆ ไม่ต้องปรุงเพิ่มกันเอง

โดยภาพรวมแล้วร้านนี้ถือว่าประทับใจทั้งในเรื่องรสชาติอาหารที่อร่อยถูกปาก และราคาที่ไม่แพงถูกใจ แต่อาจจะติดที่บรรยากาศภายในร้านค่อนข้างแออัดพอสมควร เพราะตัวร้านเล็กและลูกค้ามาใช้บริการกันมากมาย ทำให้ค่อนข้างเบียดเสียดกันบ้าง ซึ่งก็คงเป็นความความอร่อยของเมนูอาหารต่างๆ และให้บริการอาหารเช้าที่ง่ายๆเบาๆไม่หนักจนเกินไป ทานแล้วสบายท้อง จนทำให้ร้านนี้กลายเป็นร้านอาหารยามเช้าที่ผู้คนไปใช้บริการกันมากมาย แถมยังถ่ายรูปอาหารประกอบการเช็คอินใน Social Network ต่างๆ จนเป็นที่รู้จักมากขึ้นนั่นเอง ดังนั้นหากใครที่กำลังมองหาร้านอาหารเช้าสบายๆแบบนี้ ร้านนี้ก็เป็นอีกหนึ่งตัวเลือกนะครับ ลองไปลิ้งลองรสชาติและสัมผัสความอร่อยกันได้ รับรองต้องอร่อยถูกปากและราคาถูกใจแน่นอนครับ

การประเมินคะแนนในแต่ละด้าน 
ความอร่อยและน่าทาน : 9/10 
ความสะอาดและคุณภาพ : 8/10 
การบริการและเอาใจใส่ลูกค้า : 7/10 
ราคาและความคุ้มค่า : 8/10 
ภาพรวม : 8/10